b'\n_START_ARTICLE_\nJames Lapine\n_START_PARAGRAPH_\nJames Elliot Lapine (s. 10. tammikuuta 1949 Mansfield, Ohio) on yhdysvaltalainen teatteriohjaaja, n\xc3\xa4ytelm\xc3\xa4kirjailija, elokuvaohjaaja ja elokuvak\xc3\xa4sikirjoittaja. H\xc3\xa4n on voittanut kolmasti Tony-palkinnon parhaasta musikaalik\xc3\xa4sikirjoituksesta teoksistaan Into the Woods, Falsettos ja Passion. H\xc3\xa4n on tehnyt paljon yhteisty\xc3\xb6t\xc3\xa4 Stephen Sondheimin ja William Finnin kanssa._NEWLINE_Lapine opiskeli valokuvausta ja graafista suunnittelua California Institute of the Arts -oppilaitoksessa. Sen j\xc3\xa4lkeen h\xc3\xa4n toimi n\xc3\xa4iss\xc3\xa4 ammateissa ja opetti lavastusta Yalen yliopiston teatterikoulussa. Yalessa h\xc3\xa4n sovitti ja ohjasi n\xc3\xa4ytelm\xc3\xa4ksi Gertrude Steinin n\xc3\xa4ytelm\xc3\xa4n Photograph, joka tuotettiin Open Space -nimiseen Off-Broadway-teatteriin New Yorkin SoHossa 1977. Lapine kiinnostui musikaalien kirjoittamisesta ja ohjaamisesta, ja ensimm\xc3\xa4inen suurmenestys oli William Finnin kanssa tehty March of the Falsettos vuonna 1981, jonka Lapine ohjasi. Se sai Outer Critics Circle -palkinnon._NEWLINE_Vuonna 1982 Lapine tutustui Stephen Sondheimiin, ja he p\xc3\xa4\xc3\xa4ttiv\xc3\xa4t tehd\xc3\xa4 yhteisty\xc3\xb6ss\xc3\xa4 musikaalin ranskalaisen Georges Seurat\xe2\x80\x99n maalauksesta Sunnuntai-iltap\xc3\xa4iv\xc3\xa4 La Grande Jatten saarella. Musikaalin nimeksi tuli Sunday in the Park With George. Se sai Off-Broadway-ensi-iltansa 1983 ja siirtyi seuraavana vuonna Broadwaylle. Lapine toimi k\xc3\xa4sikirjoittajana ja ohjaajana, Sondheim s\xc3\xa4velt\xc3\xa4j\xc3\xa4n\xc3\xa4 ja laulujen sanoittajana. Ty\xc3\xb6parin seuraava musikaali oli Into the Woods (suom. Pime\xc3\xa4 mets\xc3\xa4), joka kantaesitettiin Broadwayll\xc3\xa4 1987 ja sovitettiin elokuvaksi 2014. Kolmas Sondheim-yhteisty\xc3\xb6 oli musikaali Passion, joka tuotiin n\xc3\xa4ytt\xc3\xa4m\xc3\xb6lle Broadwayll\xc3\xa4 1994 ja Lontoon West Endiss\xc3\xa4 1996. Vuonna 2010 kantaesitettiin heid\xc3\xa4n Broadway-revyyns\xc3\xa4 Sondheim on Sondheim._NEWLINE_Vuonna 1992 Lapine palasi ty\xc3\xb6skentelem\xc3\xa4\xc3\xa4n William Finnin kanssa Broadway-musikaalissa Falsettos (1992) ja Off-Broadway-produktiossa A New Brain (1998). My\xc3\xb6hemmin Lapine ohjasi Finnin musikaalit The 25th Annual Putnam County Spelling Bee (2005) ja Little Miss Sunshine (2011)._NEWLINE_Lapine on ohjannut my\xc3\xb6s puhen\xc3\xa4ytelmi\xc3\xa4 kuten Dirty Blonde (2000). Vuonna 2012 h\xc3\xa4n ohjasi uuden Broadway-version musikaalista Annie. Vuonna 2014 Lapine sovitti n\xc3\xa4ytt\xc3\xa4m\xc3\xb6lle Moss Hartin omael\xc3\xa4m\xc3\xa4kerran Act One._NEWLINE_Vuonna 1991 James Lapine toi ensi-iltaan ensimm\xc3\xa4isen elokuvaohjauksensa Impromptu, jonka k\xc3\xa4sikirjoituksen teki h\xc3\xa4nen vaimonsa Sarah Kernochan. George Sandin ja Fr\xc3\xa9d\xc3\xa9ric Chopinin romanssista kertovan elokuvan p\xc3\xa4\xc3\xa4osia n\xc3\xa4yttelev\xc3\xa4t Judy Davis ja Hugh Grant. H\xc3\xa4nen seuraava elokuvansa oli Michael J. Foxin t\xc3\xa4hditt\xc3\xa4m\xc3\xa4 Life of Mikey. Vuonna 1999 Lapine ohjasi HBO:lle televisioelokuvan Maallista rikkautta Anne Tylerin romaanin Pako (Earthly Possessions) pohjalta. Sen p\xc3\xa4\xc3\xa4osia esitt\xc3\xa4v\xc3\xa4t Susan Sarandon ja Stephen Dorff. Lapine teki k\xc3\xa4sikirjoituksen vuonna 2014 ensi-iltansa saaneeseen Robin Marshallin ohjaamaan elokuvaan Into the Woods, joka on filmatisointi Lapinen ja Sondheimin musikaalista.'